
Isten fegyverzete VIII. Háborús életmód

Ma véget ér a sorozatunk, de a háború nem ér véget. Elhívásunk, háborús életvitelre szól. Nem sokan vannak közöttünk, akik átélték a II világháború vérzivataros éveit. Talán az idősebbeknek lehetnek róla még gyerekkori emlékeik. De, ha máshonnét nem is, a történelemkönyvekből tudjuk mi is azt, hogy a háborús életmód, meglehetősen különbözött a boldog békeidők életmódjától. A háborús életmód legfőbb jellemzője az egyszerűség, a megelégedettség, az élet legalapvetőbb szükségleteivel való megelégedés volt. Az emberek, háború idején csak arra törekednek, amire feltétlen szükségük van: élelemre, ruhára, tetőre a fejük fölé, munkára, küzdelemre, győzelemre. Háború idején, ez a szemlélet biztosítja az ember számára az élethez nélkülözhetetlen hatékonyságot. John Piper, egy amerikai példával szemlélteti a két életmód közti különbséget.
Kalifornia egyik városában, Long Beach kikötőjében, van egy múzeumhajó, melynek a neve Queen Mary. Egy a Titanichoz hasonló luxushajót képzeljetek el, amit a két világháború közti békeidőben építettek, amikor is egyszerre 3000 fő kényelmét szolgálta ki, három futballpálya nagyságú méretével. A maga korában, nagy népszerűségnek örvendett a békebeli urak körében. Igen ám, de közbejött a háború. Amerika belépett a II világháborúba és a hazának szüksége volt a hajóra, ezért átalakították csapatszállító hajónak. Katonákat szállítottak rajta háborús övezetekbe, onnan pedig sebesülteket szállítottak haza. A békeidőben 3000 főt kiszolgáló hajót, a háborús időben, 15.000 fő befogadására képes hajóvá alakították át.  A hajó, most múzeum, amely egy válaszfal segítségével, szemléletesen tárja a látogatók szemei elé, a békeidők életmódja és a háborús életmód közti döbbenetes különbséget. A válaszfal egyik oldalán látható a békeidők ebédlője, hatalmas asztalokkal, gyönyörű székekkel, pompás evőeszközökkel, porcelán, kristály, aranyozott minden. A másik oldalon pedig, tányérok helyett bemélyedésekkel ellátott fémtálcák mindenütt. Az egyik oldalon kényelmes két ágyas hálószobák, a másik oldalon nyolc szintes emeletes ágyak. Háborús időkben, az emberek lemondanak a luxusról, a kényelemről, megelégednek a kevesebbel, a szerényebb életkörülményekkel, egy jó, egy nemes ügy, cél érdekében, a szabadság, a nemzet megmaradása érdekében. Egy nagyszerű ügyért hoznak áldozatot és ha kell, áldozatul is esnek ennek a nagyszerű ügynek. Lemondanak mások javára a saját kényelmükről, gyarapodásukról, életükről, mert tudják, hogy most minden erő, minden támogatás arra kell, hogy győzzünk, úgy, hogy túléljük, és minél többen túléljék közüllünk. 
[bookmark: _GoBack]Ezek az igék az Efezus 6-ból, arról tájékoztatnak minket is, hogy valóságos háborúban élünk. Ez a háború életünk végéig, utolsó lélegzetvételünkig tart. Elhívásunk nem a békeidők kispolgári kényelmére, hanem háborús életvitelre szól. Ha ebben a kontextusban látjuk az életünket, új megvilágításba kell kerülnie sok mindennek, meg kell változnia az életmódunknak. Értelmét kell veszítenie a felesleges luxusnak, az élvezeteinkre, kényelmünkre eltékozolt sok időnek, pénznek, annak a sok-sok hiábavalóságnak, amire időt és pénzt költünk. A cél, a nemes ügy, amiért harcolunk, a küldetés, amivel Isten megbízott minket, amikor elhívott, mindenki előtt világos: a szeretet. A szeretetből fakadó jó cselekedetek, az életmentés, a lélek mentés. Mi keresztyének, ennek a célnak, küldetésnek rendelünk alá mindent. Ezért a célért áldozzuk fel az életünk. Ezért öltjük magunkra Isten fegyverzetét. Ezért elégedünk meg azzal, ha rendelkezünk az alapvető életszükségleteinkkel. Ha van ruhánk, élelmünk, munkánk, tető a fejünk felett, autónk, megelégedettek vagyunk és szabadok arra, hogy tekintetünket mások felé fordítsuk. Ez a cél ad erőt a lemondáshoz, az önmegtagadáshoz, az áldozatvállaláshoz. Ennek fényében értjük meg csak, miről beszél az Ige, amikor azt mondja: „Ha van élelmünk és ruházatunk, elégedjünk meg vele.”(1 Tim.6:8) „Aki meg akarja tartani az életét az elveszíti, aki pedig elveszíti az életét énértem, az megtalálj azt.”
Nem könnyű ebben a világban megelégedetten és hálásan élni.  Ez a világ, a maga fogyasztói társadalmával, épp az ellenkezőjéről akar meggyőzni. A lemondás és az önfeláldozás kultúrája helyett, manapság egyre divatosabb a „mentsd magad” kultúrája. Vegyél meg mindent, ami a kényelmedet szolgálja. Használj ki minden alkalmat, amikor megpihenhetsz és kényeztetheted magad. Minden arról szól, hogy ne légy megelégedett. Meguntad? Van jobb? Cseréld újra, nagyobbra, modernebbre, szebbre. Vegyél meg minden okos kütyüt. Megteheted, hisz a kínálat óriási, a kereseted pedig egyre növekszik. Ne elégedj meg egyel, legyen kettő, sőt három is. Egy ilyen világban élünk és ez a világ hat ránk, mert bűnös szívünk fogékony az üzeneteire. Egyre magasabb életszínvonalon élünk Isten kegyelméből és gyakran komolyan felmerül bennünk is a kérdés: - Azért áld meg Isten ilyen gazdagon, hogy kövessem én is a világot és újabbra cserélhessem használati tárgyaimat, gyarapíthassam ingatlanjaim számát? Sőt, gyakran az is összezavar bennünket, hogy egyre többször, egyre hangosabban hallunk keresztyéneket a jólét evangéliumáról beszélni. Arról, hogy a Király gyermekeiként, nem élhetünk koldusokként. Akkor és azzal dicsőítjük a mi gazdag Urunkat, hogy ha pénzünkkel, amit Tőle kaptunk, megvesszük mindenből a legjobbat, a legújabbat, amit csak lehet és élvezzük gazdagságunkat, mert ez boldoggá tesz. Nagyon sok hitvalló keresztyént becsaptak már ezzel a népszerű tanítással. Vajon tényleg ez dicsőíti Istent? Én nem ezt olvasom a Bibliában.
Tudjátok miért nem kell elhinnünk ezeket a hazug jelszavakat, bárki is mondja azokat? Mert azok az élvezetek, amelyek igazán boldoggá tudnak tenni, pénzen nem vásárolhatók meg. Azok az élvezetek, amelyek igazán boldoggá tudnak tenni, Isten ingyen ajándékai, amelyeket a természeten és a szeretetteljes emberi kapcsolatokon keresztül ad nekünk. Vigyázz, ne engedd azt se, hogy a te anyagias szíved, a felelősség kegyesnek tűnő szólamai mögé rejtőzve, önzővé, érzéketlenné tegyen mások iránt. Sehol nem bízta ránk Isten, hogy a gyermekeink és az unokáink házára valót is nekünk kell összespórolni. 
A világ, a plusz bevételeit befekteti valamelyik bank takarékossági számlájára, kötvényekbe, álampapírokba. Mi, keresztyének, gyakran ugyanezt tesszük. Pedig befektetni egy olyan világba, ami elpusztul, valami olyanba, aminek odaát semmi értéke nincs, amit nem vihetünk magunkkal oda, nem tűnik észszerűnek. Kicsit hasonlít arra, amikor valaki üdülési jogot, tulajdont vásárol egy hajón, amiről tudja, hogy a következő utak valamelyikén el fog süllyedni. Átutazók vagyunk ezen a földön, vándorok, a mi igazi hazánk nem itt van. Ezért nem kell nekünk itt túl kényelmesen berendezkednünk, csak a legszükségesebbekről kell felelősen gondoskodnunk. Félre ne értse valaki, nem szeretnék törvényeskedni. Nem azt mondom, hogy egy keresztyén embernek nem lehet saját háza, autója, megtakarítása, de vizsgálja meg mindenki a szívét, hogy kiben-miben veti bizalmát, valóban szükség-e van-e arra tárgyra, vagy csak a test, a szem kívánsága?
Isten Igéje arra tanít, hogy fektessük fölösleges pénzünket abba, hogy enyhítsük a világban az elveszettek testi-lelki nyomorúságait. „ A gazdagok tegyenek jót, legyenek gazdagok a jó cselekedetekben, adakozzanak szívesen, javaikat osszák meg másokkal.” (1 Tim. 6:18) Küldjünk egy misszionáriust oda, ahová még senki nem küldött, vagy legyünk magunk misszionáriusok ott, ahol élünk, hogy az evangélium terjedjen Krisztus parancsa szerint. Több mint 2milliárd embert nem értek el még a földön az evangéliummal. Az eddig ismert 6.800 körüli nyelv és nyelvjárás közül, mindössze 2.100-ra van lefordítva a Biblia. Fektesd fölösleges pénzedet a Szentírás lefordításba, az evangélium terjesztésébe, a lélekmentésbe, mint Lídia. Ha a keresztyének megelégednének az alapvető létszükségleteik betöltésével, mennyi pénz szabadulna fel arra, hogy elvigyük az evangéliumot oda, ahová még senki nem vitte el. Ez igazi örömmel és szabadsággal töltené meg a szívünket és micsoda bizonyságtétel lenne ez, ebben az önző és örömtelen világban. Mi is elkezdhetnénk imádkozni azért, hogy Isten válasszon ki valakit közüllünk, aki elviszi az evangéliumot távoli vidékekre. „Mit használ az embernek, ha az egész világot megnyeri, lelkében pedig kért vall?” (Mk.8:36)
Háború van, öldöklő harc folyik ebben a világban és emberek ezrei esnek áldozatul, válnak lelki nyomorékokká és kárhoznak el nap mint nap. Mi, hívők, itt vagyunk, itt élünk ebben a világban, részei vagyunk a küzdelemnek. A fegyvereink, a módszereink nem testiek, hanem lelkiek, de hatalmasok, hatékonyak erődítmények, magaslatok lerontásra. Úgy vagyunk itt, mint a fegyvertelen katona a háborúban, Mell Gibson filmjében. Ott vagyunk a fronton, az első vonalban a Bibliánkkal, az imádságunkkal, a szeretetünkkel és mentjük a haldokló sebesülteket. 
Vajon, te ott vagy-e a fronton testvér, vagy a saját kényelmes világodat építed és magadat próbálod menteni. Ott van-e szívedben a fegyvertelen katona imádsága: „Kérlek Uram, had mentsek meg még egyet. Csak még egyet.” Próbálkozol-e mások megmentésével? Teljesíted-e küldetésed, hogy másokat szeress, mentő szeretettel, javaiddal? Milyen a te házad?  Egy olyan hely, amit arra használsz, hogy élvezd a luxust, Babilon kényelmét, vagy egy háborús bunker, ahová gyakran visszavonulsz a tieiddel és harcostársaiddal, hogy a szükséges pihenés, elmélkedés, imádság után visszatérhessetek újra a csatába, a városba, hogy még nagyobb szenvedélyel azon igyekezzetek, hogy embereket érjetek el az evangéliummal. Isten azért ad nekünk sokat, hogy legyen elég a megélhetésünkre és a szükségben lévők testi-lelki nyomorának az enyhítésére. Ne vágyj a gazdagságra. Elégedj meg az élet háborús időkre szóló legszükségesebb dolgaival. A te bizalmadat ne a pénzbe vesd. Vesd a te bizalmadat teljesen Istenbe és hagyd, hogy az Ő kegyelmének csatornája légy.
Vessünk egy pillantást most, az eddig elhangzottak fényében ellenségünkre és fegyvereire. Ellenségünk abban érdekelt, hogy harcképtelenné tegyen minket. Azt akarja, hogy ne vegyük komolyan ezt a háborút, ne vegyük magunkra Isten fegyverzetét. Azt akarja, hogy még mielőtt elkezdenénk a harcot, feladjuk.
I.Egyik leghatékonyabb fegyvere a hazugság.  Ellenségünk a Gonosz. „… emberölő volt kezdettől fogva, és nem állott meg az igazságban, mert nincsen ő benne igazság. Mikor hazugságot szól, a sajátjából szól; mert hazug és hazugság atyja.” (Jn.8:44) Egyre többeket megtéveszt, egyre többen vannak, akik az igazságot a hazugsággal cserélik fel, akik a teremtményt imádják és szolgálják a Teremtő helyett. (Róma 1:25) A valóság eltorzítására, tudatos elferdítésére, meghazudtolására törekszik minden szinten ebben a világban. Jó, ha tudod, hogy mindezek mögött, minden hazugság, csalás, manipuláció és hamisság mögött az Ördög áll, aki ily módon készíti elő a Törvénytipró útját, az Antikrisztus eljövetelét. El akarja hitetni velünk, hogy ő nem létezik, és a háború, amiről a Szentírás beszél, csak vallásos képzelgés.
II. Ellenségünk másik igen hatásos fegyvere: a vád. A neve is ezt jelenti héberül, hogy „vádló”! Ősi munkamódszere, hogy csábítással, vagy fenyegetéssel bűnbe visz, majd elkezd kegyetlenül vádolni, kárhoztatni, bűntudatot, szégyent, lelkiismert furdalást ébresztve a szívünkbe, hogy kétségbe ejtsen és elveszítsen.
1.Vádol minket Isten előtt. 2. Vádolja előttünk Istent, amikor valami rossz történik velünk. 3. Vádol minket emberek által. Van, amikor egészen nyíltan, durván és van, amikor sokkal kifinomultabb módszerekkel. Ennek eredményeként egyre nagyobb lesz bennünk a bűntudat, a szégyenérzet, egyre jobban elveszítjük az evangéliumból nyert szabadságunkat, egyre jobban összezavarodunk, egyre kevésbé tudjuk, hogy mit akarunk, hogy kik vagyunk, egyre inkább magunkba fordulunk. 4.Vádol minket önmagunk előtt is, mert a legkegyetlenebb kritikusai önmagunknak mi vagyunk. 5. Van, amikor általunk vádol másokat. Ha nem ér el sikereket nálunk váddal és önváddal, akkor megpróbálkozik a büszkeséggel. Elhiteti velünk, hogy mi azért sokkal jobbak vagyunk, mint a többiek. Ha nem vádolhat téged, eléri, hogy te vádolj másokat. 
III. Az ellenség másik hatékony fegyvere, a békétlenség szítása. A görög neve: „diabolos”, azt is jelenti magyarul: Szétdobáló. Vádaskodásaival megosztja, szétrobbantja a közösségeket. Békétlenséget szít az ellenfél soraiban. Minden nap szemtanúi lehetünk annak, ahogyan ellenségünk a Sátán csendben, alattomosan bomlasztja, gyengíti közösségeinket a maga eszközeivel, viszálykodással, irigységgel, kevélységgel, büszkeséggel, hazugsággal. Szét akar rombolni minden értékes Istentől rendelt közösséget. Államot, egyházat, családot.
 IV. Ellenségünk egy másik hatékony fegyvere, a meglepetés ereje. Nem szemtől szembe áll velünk, nem test-test elleni küzdelemre kényszerít, hanem távolról, váratlanul, lesből támad, lövi ki ránk tüzes nyilait. Melyek az ő tüzes nyilai? Minden, ami hirtelen tör ránk és hátrányosan érint. Ilynek például a hirtelen kirobbanó emberi konfliktusok: veszekedések, az éles és bántó szavak: rágalmak, kritikák, ítélkezések, lekicsinylések, pletykák, amelyek megsebeznek. Ilyenek a személyes kudarcok okozta csalódások, a vétkeink után hirtelen ránk törő bűntudat: lelkiismeretfurdalás, szégyen. Ilyenek a kedvezőtlen események után hirtelen megrohanó rossz érzések, gondolatok. Amikor hirtelen baleset ér, beteg leszel, meghal valaki a családban, elveszíted a munkahelyedet. 
V. A Sátán egy másik hatékony fegyvere az, hogy bizalmatlanságot, kételyt ébreszt a szívünkben Istennel szemben. Arra használja fel a szenvedéseinket, a fájdalmainkat, a veszteségeinket, a hiányosságainkat, hogy bizalmatlanságot, kételyt ébreszt a szívünkben Istennel szemben. Így akarja összetörni a hitünket, Belé vetett bizalmunkat, a Vele való közösségünket. Ilyenkok bele súgja a szívünkbe mérgező gondolatait: -Isten nem jó, nem szeret, nem ért meg téged, mert nem adja meg neked azt, amire vágysz.
-Isten késlekedik, vagy elkésett, mert valamit nem adott meg, vagy túl későn adott meg. 
-Isten kegyetlen, mert hagyja, hogy ez történjen veled? 
-Isten igazságtalan, mert mások mindent olyan könnyen megkapnak, de te nem. 
Egy ilyen erős, ravasz és gonosz ellenség áll velünk szemben az ő bukott angyalaival. Ebben a küzdelemben megállni csak akkor tudunk, ha közösségünk van azzal, aki legyőzte őt a Golgotán. Ha szemeink szüntelen a győztesre néznek, füleink parancsaira figyelnek, szívünk kész megtenni mindent, amit csak kér. Mi, magunkban semmit sem tehetünk, de, ha magunkra vesszük Isten fegyverzetét, minden nap megerősítjük szívünket az evangélium igazságaival, győzhetünk. Ha tudatosítjuk magunkban minden nap, hogy háborúban állunk, háborús életvitelre hívott el bennünket Isten, ha megtanuljuk használni fegyvereinket, ha gyakoroljuk magunkat a küzdelemben, Isten kegyelméből, nekünk is sikerülhet. Az erő, ami ehhez az élethez kell, Krisztusnál van. Mindenre van erőnk a Krisztusban, aki minket megerősít. Ápold a Vele való közösségedet. Elmélkedj az Ő Igéjén és imádkozz, kérd az Ő segítségét az engedelmességhez. Vele nem csak túléled valahogy ezt a háborús életet, hanem éled, élvezed, örömmel harcolod végig. Még, ha sok csatát el is vesztesz, Vele újra kezded és soha nem adod fel. Vele nem csak ismerni fogod az utat, de járni is megtanulsz rajta. Erre az életre hívott el Urad és most erre az életre bátorít. Ragadd meg hát győztes Urad kezét és élj az Ő győzelméből, kegyelméből minden nap. Ámen.







